Un rucsac abandonat pe o bancă în fața Ambasadei Federației Ruse de la București a creat haos în centrul Capitalei. Traficul rutier a fost oprit în zonă, sediul ambasadei fiind pe Șoseaua Kiseleff, nr. 6. Prezența bagajului abandonat a fost sesizată prin apel la 112.
UPDATE 19.03 La circa op oră de la primirea apelului la 112, autoritățile au decis suspendarea misiunii din zona Ambasadei Rusiei, după ce cercetările la fața locului au arătat că bagajul de pe bancă nu reprezenta niciun pericol și ar fi aparținut unei femei.
Știrea inițială
Potrivit informațiilor transmise de televiziunile de știri, la fața locului au ajuns pirotehnişti ai SRI care au demarat procedurile normale de verificare.
Traficul pe Șoseaua Kiseleff, în perimetrul cuprins între Arcul de Triumf și Ambasada Rusiei, a fost oprit.
Autoritățile au intervenit în fața Ambasada Rusiei din București de mai multe ori în ultimul an. De exemplu, în februarie anul trecut, echipe pirotehnice au intervenit după ce a fost reclamat un plic catalogat drept suspect. O lună mai târziu, SRI a intervenit din nou din cauza unui pachet suspect. De ambele dăți s-a dovedit că nu exista niciun pericol.
Incidentul are loc în contextul alegerilor prezidențiale organizate zilele acestea în Rusia.